ธอส.ดีเดย์1พ.ย. ให้กู้บ้านกตัญญู
ธอส.จัดหนักเตรียมวงเงิน 2 หมื่นล้าน ออกสินเชื่อบ้านกตัญญูเลี้ยงดูบุพการี ดอกเบี้ยปีที่ 1-4 อยู่ที่ 3.5%
1 พ.ย. 2559

ธอส.จัดหนักเตรียมวงเงิน 2 หมื่นล้าน ออกสินเชื่อบ้านกตัญญูเลี้ยงดูบุพการี ดอกเบี้ยปีที่ 1-4 อยู่ที่ 3.5%
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ตั้งแต่วันที่ 1 พ.ย.นี้ เป็นต้นไป ธนาคารจะเริ่มปล่อยโครงการสินเชื่อบ้านกตัญญูเลี้ยงดูบุพการี วงเงินรวม 2 หมื่นล้านบาท สำหรับประชาชนที่ต้องการมีที่อยู่อาศัยที่มีการเลี้ยงดูพ่อแม่ อัตราดอกเบี้ยปีที่ 1-4 เท่ากับอัตราดอกเบี้ยลูกค้ารายย่อยชั้นดี (เอ็มอาร์อาร์) ลบ 3.25% ต่อปี หรือเท่ากับ 3.5% ต่อปี คิดจากเอ็มอาร์อาร์ของ ธอส. ที่ปัจจุบันเท่ากับ 6.75% ต่อปี ส่วนปีที่ 5 จนถึงตลอดอายุสัญญากู้ กรณีลูกค้าสวัสดิการคิดอัตราดอกเบี้ยเท่ากับเอ็มอาร์อาร์ ลบ 1% ต่อปี กรณีลูกค้ารายย่อย คิดอัตราดอกเบี้ยเท่ากับเอ็มอาร์อาร์ ลบ 0.5% ต่อปี
ทั้งนี้ หากผู้กู้มีวินัยผ่อนชำระดีสม่ำเสมอ ธนาคารจะลดเงินต้นให้ โดยจะคิดเทียบกับการลดดอกเบี้ยช่วง 4 ปีแรกลงอีกประมาณ 1% หรือเท่ากับรับส่วนลดตัดเงินต้น 1 หมื่นบาท/1 ล้านบาท โดยเงื่อนไขต้องมีบิดาหรือมารดาอยู่อาศัยร่วมด้วย โดยย้ายชื่อบิดาหรือมารดาเข้าอยู่อาศัยในทะเบียนบ้านที่ใช้เป็นหลักประกันกับธนาคารภายใน 6 เดือน เพื่อยืนยันการอยู่อาศัยร่วมกัน
นอกจากนี้ หากเป็นกรณีกู้ซื้ออุปกรณ์หรือสิ่งอำนวยความสะดวกที่เกี่ยวเนื่องเพื่อประโยชน์ในการอยู่อาศัยดอกเบี้ยเท่ากับเอ็มอาร์อาร์ ที่มีวัตถุประสงค์ให้กู้เพื่อซื้อ ปลูกสร้าง ไถ่ถอนจำนองจากสถาบันการเงินอื่น และซื้ออุปกรณ์ หรือสิ่งอำนวยความสะดวกที่เกี่ยวเนื่องเพื่อประโยชน์ในการอยู่อาศัย ธอส.จะคิดดอกเบี้ยเท่ากับเอ็มอาร์อาร์
นายฉัตรชัย กล่าวว่า จากนโยบายรัฐบาลที่ให้ความสำคัญกับการเตรียมความพร้อมของประเทศไทยที่กำลังเข้าสู่สังคมผู้สูงอายุ จึงได้มอบหมายให้ ธอส.ในฐานะสถาบันการเงินเฉพาะกิจของรัฐจัดทำสินเชื่อบ้านดอกเบี้ยพิเศษให้กับลูกกตัญญูที่เลี้ยงดูบิดามารดา จึงได้เตรียมวงเงินไว้สำหรับโครงการนี้ 2 หมื่นล้านบาท